section_heading: Klasa Tegetthoff
paragraph_text: Dva bojna broda klase Tegetthoff stavljena su u službu manje od dvije godine prije početka Prvoga svjetskog rata, dok je Prinz Eugen stavljen u službu isti mjesec kad je ubijen nadvojvoda Franjo Ferdinand. Posljednji bojni brod klase, Szent István, stavljen je u službu tijekom rata u studenome 1915. godine. Prije rata bojni su brodovi u službi pridruženi 1. diviziji bojnih brodova 1. bojne eskadre Austrougarske ratne mornarice. Tijekom rata brodovi su ograničeno služili zbog Otrantske baraže koja je priječila bojnim brodovima napuštanje Jadranskoga mora. Posljedica toga bilo je njihovo rijetko napuštanje Pule. No, tri bojna broda sudjelovala su u bijegu njemačkih bojnih brodova SMS Göbena i SMS Breslaua 1914. godine, te u bombardiranju talijanskoga grada Ancone u svibnju 1915. godine (Szent István još se gradio). Nakon ovih operacija i dovršetka Szent Istvána bojni brodovi klase Tegetthoff ostali su u luci tijekom ostatka rata.